Here is a page extracted from Wikipedia that may contain CSS, HTML, and a lot of unformatted text.

Title: Vallo
Content: No s'ha d'entivocar con bayo.

Un vallo (en grafía de 1987 s'escribiba ballo) ye un sulco u conducto feito en a tierra de labor destinau a que pase l'augua cuan se riega u cuan pleve y que s'ixagüe y asinas no quede quieta y s'atarquile, lo que podría malmeter as venas d'as plantas, pos se pudrirían. Os vallos se fan con l'aladro u con a ixada (hada).

En primeras os vallos amanecen a resultas de l'acción d'o guambre de l'aladro, que va «rompendo» a tierra a mesura que abanza y tira la tierra cara t'afuera, formando os caballons. O sulco que queda en mel medio ye o vallo.

En as tierras de secano, os caballons se desfan a poco con que pleva u mesmo cuan «s'atabla» la uebra dimpués de sembrar. Por contra en regano, como por eixemplo en a huerta, os vallos se mantienen a fuerza d'«acancillar» y sacar as glebas y os torrocos y tornar a montar-los en os caballons.

En regar, cuan se debanta la talladera y l'augua d'a cequia preta a correr por o huerto, cal que s'haiga feito bien a fayena d'acancillar o camino enantes, pos si no, podría brincar por os caballons y malmeter as plantas.

Se veiga tamién 

 Canciello.
 Caballón.
 Aladro.
 Aladrada.
 Guambre.

Referencias 

Agricultura